别後寄季長
作者：陸游
朝代：宋

paragraphs: 俗子俗到骨，一揖已溷人。
不知此曹面，何處得許塵。
我非作崖塹，汝自不可親。
道途逢使君，令我生精神。
頓增江山麗，更覺風月新。
對床得晤語，傾倒夜達晨。
亟起忘縛絝，小醉或墮巾。
繚出錦城南，問訊江梅春。
煎茶憩野店，喚船截烟津。
凄凉吊廢苑，蕭散誇閑身。
暮歸度略彴，月出水鱗鱗。
思君去已遠，此會何由頻。